**Συμμετοχή στην 2η Διακρατική Συνάντηση του προγράμματος Erasmus+ “Reading Without Borders” στην Πορτογαλία**

Ποτέ δεν θα φανταζόμουν πως θα ήμουν μία από τις δύο μαθήτριες που επιλέχτηκαν στα πλαίσια ενός σχολικού προγράμματος για ένα εκπαιδευτικό ταξίδι στην Πορτογαλία. Θεωρώ πολύ τυχερό τον εαυτό μου που έζησα αυτήν την εμπειρία.

 Μετά από 4 ώρες πτήσης φτάσαμε στην Πορτογαλία πήραμε το λεωφορείο για μια μικρή πόλη τη Cernache do Bojardim όπου φιλοξενηθήκαμε από μια ζεστή και φιλόξενη οικογένεια. Την επόμενη ημέρα άρχισε η ξενάγηση σε διάφορες πόλεις της Πορτογαλίας. Πρώτος σταθμός η πόλη Obidus που φημίζεται για τις υπέροχες σοκολάτες της. Φυσικά δοκιμάσαμε πολλές και φέραμε και στην Ελλάδα. Στη συνέχεια επισκεφτήκαμε μια αίθουσα τέχνης με παλιές διαφημιστικές αφίσες. Εκείνο που μας έκανε εντύπωση ήταν ένα κάστρο στο οποίο πριν μπεις μέσα υπήρχε ένας μικρός λαβύρινθος. Παρ’ όλο που ο καιρός ήταν κρύος και υπερβολικά βροχερός, εμείς δεν χάσαμε την ευκαιρία για μια βόλτα στα παραδοσιακά διάσπαρτα μαγαζάκια για να αγοράσουμε διάφορα αναμνηστικά αντικείμενα. Μετά από τόσες ώρες περπάτημα τι καλύτερο από ένα χορταστικό γεύμα δοκιμάζοντας το παραδοσιακό τους φαγητό τον Μπακαλιάρο! Επόμενος σταθμός η περιοχή Narazé. Εκεί ανεβήκαμε στο πιο ψηλό σημείο που βλέπει στον Ατλαντικό ωκεανό και μας έπιασε δέος βλέποντας τα πανύψηλα κύματα να σκάζουν πάνω σε θεόρατους βράχους. Φυσικά δε θα μπορούσαμε να μη δούμε μια καθολική εκκλησία που αυτή βρισκότανε στη πόλη Fatima. Εντύπωση μου έκανε ο μεγάλος και λιτός χώρος του εσωτερικού του ναού καθώς και ο εσταυρωμένος Χριστός ένα μεγάλο άγαλμα σε μοντέρνα κατασκευή, στον προαύλιο χώρο. Απ΄ αυτό το ταξίδι δεν θα μπορούσε να λείπει και η επίσκεψη στον αρχαιολογικό χώρο. Αυτό έγινε στην πόλη Conimbriga όπου θαυμάσαμε τα ερείπια μιας αρχαίας Ρωμαϊκής πόλης, τα λουτρά, τον κήπο και λίγο πιο πέρα το μουσείο με αρχαία αντικείμενα, μηχανές και εργαλεία που χρησίμευαν σε διάφορα επαγγέλματα. Καταπληκτικό το πέτρινο μοναστήρι «Monsteiro de Santa Cruz” στην πόλη Coimbra όπου ζουν 15 μοναχοί και η βιβλιοθήκη που διέθετε με μοναδικά πολύ παλιά βιβλία. Δε θα ξεχάσω το μεγάλο κιτρινισμένο από τον καιρό βιβλίο με μουσικές νότες. Στην περιοχή που μέναμε κοντά, πήραμε μέρος σ έναν λογοτεχνικό μαραθώνιο, διαβάζοντας ποιήματα ενός φημισμένου Πορτογάλου ποιητή του Fernando Pessoa.

 Την τελευταία ημέρα του ταξιδιού μας, πήγαμε στην Λισαβόνα όπου θαυμάσαμε τα πολλά αγάλματα που υπάρχουν εκεί και που όλα κοιτάζουν προς το ποτάμι, περπατήσαμε ανάμεσα στα παλιά κτήρια με έντονα χρώματα βαμμένα, ανεβήκαμε στο κάστρο της πόλης και το απόγευμα επισκεφτήκαμε το ενυδρείο και γνωρίσαμε πολλά και διάφορα ήδη της θαλάσσιας ζωής. Στη συνέχεια κάναμε τα ψώνια μας στη πρωτεύουσα και το μεσημέρι με βαριά καρδιά επιβιβαστήκαμε στο αεροπλάνο για την αναχώρησή μας.

 Μια τελευταία πανοραμική ματιά από ψηλά θα με συνοδεύει σ’ όλη τη διάρκεια της επιστροφής. Πολλές σκέψεις και διάφορα όμορφα συναισθήματα γεμίζουν την ψυχή μου. Κάναμε γνωριμίες που κάποιες από αυτές εξελίχτηκαν σε φιλίες και ελπίζω να κρατήσω για πάντα. Αισθάνομαι πως βγήκα πολύ κερδισμένη από αυτό το ταξίδι. Άραγε θα είμαι και πάλι τυχερή την επόμενη σχολική χρονιά να κάνω άλλο ένα τέτοιο ταξίδι ?

*Μπατατέγα Ευαγγελία (Β3)*